Տանտերը նույնպես զգուշացավ: Մի քանի քայլ արեց իր կողմը: Կանաչ սարդն զգաց հակառակորդի ագրեսիվ մտադրությունը: Միաժամանակ ցանցի ուժգին թրթռոցից հասկացավ, որ գործ ունի մեծ և ուժեղ թշնամու հետ: Հակառակ դեպքում կարող էր նախահարձակ լինել: Ողջ էությամբ զգաց իրավիճակի բարդությունը: Հարկավոր էր գործել խելքով և խորամանկությամբ: Անշարժանալու, աննկատ մնալու մեծ փորձ ուներ: Որոշեց քար լռություն և անշարժություն պահպանել, մինչև սարդոստայնի մեջ որևէ միջատ ընկներ: Մինչ տանտերը կզբաղվեր որսով, ինքը կարող էր դուրս գալ ցանցից և հեռանալ: Սակայն զարմանքով հասկացավ, որ սեփական սարդոստայնում անշարժ ու աննկատ որսին սպասելը տարբերվում է որս լինելուց: Վախից էր, թե անհանգստությունից, անընդհատ մի կողքից մյուսին էր հենվում, չնայած գիտեր, որ հակառակորդը որսում է ոստայնի ամենաաննշան տատանումները: Ամեն անգամ դիրքը փոխելուց տանտեր սարդն զգուշանում էր, անկուշտ հայացքով սևեռվում իր ուղղությամբ և մի քայլ առաջ գալիս: Բռնվելու վտանգը մեծանում էր…